[{"text_idx": "#000001", "text": "Ein proffilStrategaethPwy ydym niEin heffaith economaidd a chymdeithasolAdolygiad BlynyddolHanes"}, {"text_idx": "#000027", "text": "Buddsoddi yn y genhedlaeth nesaf o sefydlwyr benywaidd yng Nghymru"}, {"text_idx": "#000028", "text": "Mae Angylion Cymru sy\u2019n Ferched (ACM) yn syndicet angylion buddsoddi mewn busnesau newydd, sy\u2019n cael ei gefnogi a\u2019i hwyluso gan Fanc Datblygu Cymru. Cydsefydlwyd y syndicet gan Jill Jones (MSc 2020, Astudiaethau Busnes 2019-), ac mae\u2019n grw\u0302p o dros 30 o aelodau. Mae llawer ohonynt yn gynfyfyrwyr llwyddiannus o Brifysgol Caerdydd, a\u2019u nod yw helpu mwy o fenywod yng Nghymru i ddechrau busnesau a ffynnu. Mewn sgwrs gyda Jill, a\u2019i chyd-aelod Helen Molyneux (LLB 1987), soniodd y ddwy wrthym am eu cynlluniau ar gyfer ACM a\u2019r ysbrydoliaeth ar gyfer y prosiect."}, {"text_idx": "#000029", "text": "Beth yw angylion buddsoddi a pham eu bod mor bwysig?"}, {"text_idx": "#000030", "text": "Jill: Mae angylion buddsoddi yn buddsoddi yn gynnar wrth i\u2019r cwmni dyfu, pan fydd sylfaenydd sy\u2019n dechrau busnes o bosib cael trafferth cael gafael ar gyllid dyled a benthyciadau. Fodd bynnag, mae angylion busnes yn cynnig mwy na chyllid. Fel arfer, mae ganddyn nhw gefndir entrepreneuraidd, busnes neu gorfforaethol. Felly, maen nhw\u2019n fwy na buddsoddwyr yn unig. Maent yn cynnig llawer o gefnogaeth i\u2019r sylfaenydd; cysylltiadau, sgiliau, gwybodaeth, a mynediad i rwydweithiau."}, {"text_idx": "#000032", "text": "Helen: Pan oeddwn yn rhedeg fy musnes fy hun, ceisio cael cyllid oedd yn cymryd y rhan fwyaf o amser a dyna oedd y rhan anoddaf. Roedd rhedeg y busnes ei hun yn hawdd, ac roeddwn i\u2019n gwybod y gallwn ei dyfu, ond ro\u2019n i siw\u0302r o fod yn treulio 60% o fy amser yn ceisio dod o hyd i gyllid, ac ro\u2019n i\u2019n ei chael hi\u2019n anodd iawn. Roeddwn i eisiau helpu menywod eraill i ddelio a\u0302\u2019r problemau hynny, yn enwedig yn ystod camau cynnar eu menter pan mae hi\u2019n gallu bod yn anodd cael pobl i gredu ynoch chi a\u2019ch cysyniad, ac nid oes gennych chi brofiad blaenorol."}, {"text_idx": "#000033", "text": "Pam ei bod hi mor bwysig bod mwy o fenywod yn dod yn angylion buddsoddi?"}, {"text_idx": "#000034", "text": "Jill: Astudiais i\u2019r syniad o angylion buddsoddi mewn busnesau pan oeddwn yn gwneud gradd feistr mewn entrepreneuriaeth, 16 mlynedd yn o\u0302l. Un peth rydw i wedi sylwi arno dros y blynyddoedd yw nad oes llawer wedi newid. Mae\u2019n dal i fod yn faes sy\u2019n cael ei ddominyddu gan ddynion. Dim ond 14% o angylion buddsoddi sy\u2019n fenywod a dim ond 10% o gyllid angylion busnes sy\u2019n mynd i di\u0302m sy\u2019n fenywod yn unig. Ac felly, ychydig flynyddoedd yn o\u0302l, penderfynais geisio gwneud rhywbeth am y peth ac annog mwy o fenywod i gymryd rhan. Fe wnes i hefyd ddechrau ar PhD ym Mhrifysgol Caerdydd sy\u2019n canolbwyntio ar pam mae cyn lleied o fenywod yn angylion buddsoddi."}, {"text_idx": "#000035", "text": "Os ydych chi\u2019n ystyried hyn, yna mae\u2019n eithaf posibl nad yw cynhyrchion sy\u2019n canolbwyntio ar fenywod yn cael y sylw y maent yn ei haeddu, oherwydd nid yw\u2019r defnyddwyr terfynol yn rhan o\u2019r broses ddethol. Er mwyn denu mwy o fuddsoddwyr benywaidd, dwi\u2019n credu ei bod yn bwysig ein bod yn sicrhau bod menywod yn cefnogi\u2019r busnesau y maent eisiau eu gweld yn llwyddo ac sydd a\u0302\u2019r cynhyrchion a\u2019r gwasanaethau sy\u2019n diwallu anghenion menywod. Menywod yn cefnogi menywod."}, {"text_idx": "#000037", "text": "Jill: Dwi wedi cael gyrfa entrepreneuraidd gwerth chweil a llawn boddhad sydd wedi fy ngalluogi i addasu i wahanol gyfnodau yn fy mywyd, a dwi eisiau cefnogi menywod eraill i gael yr un cyfleoedd. Mae bod yn un o\u2019r angylion buddsoddi busnes yn ffordd wych o roi rhywbeth yn o\u0302l ac i weithio gyda phobl anhygoel, sylfaenwyr, a chyd-fuddsoddwyr."}, {"text_idx": "#000038", "text": "Helen: Rhan o\u2019r ysbrydoliaeth i mi ymuno a\u0302\u2019r grw\u0302p oedd fy mod wedi bod yn buddsoddi ar fy mhen fy hun ers tua 10 mlynedd ac mae\u2019n lle eithaf unig i fod. Yn enwedig os ydych chi\u2019n buddsoddi ar eich pen eich hun, neu yw\u2019r unig fenyw sy\u2019n buddsoddi mewn busnes wedi\u2019i amgylchynu gan lwyth o ddynion. Mae buddsoddi arian mewn rhywbeth ac yn gobeithio y bydd popeth yn iawn yn y diwedd yn gallu achosi tipyn o straen. Ond os ydych chi\u2019n gwneud hynny gyda grw\u0302p o bobl sydd a\u0302 setiau gwahanol o sgiliau, ac sy\u2019n gallu ychwanegu rhywbeth ato, mae hynny\u2019n gwneud gwahaniaeth mawr. Dwi\u2019n credu mai dyna sy\u2019n wych am angylion buddsoddi."}, {"text_idx": "#000040", "text": "Jill: Rydyn ni\u2019n mynd ar y daith gyda\u2019r sylfaenydd. Nid cynnig un rownd o gyllid a\u2019u gadael yw\u2019r drefn. Rydym yn cynnal y berthynas gyda\u2019r sylfaenydd ar o\u0302l buddsoddi, ac mae angen mwy nag un rownd o gyllid ar y rhan fwyaf o fusnesau i dyfu. Felly, y syniad yw ein bod ni, fel syndicet yn gallu cadw llygad ar y busnes ac aros gydag ef. Fel y dywedodd Helen, chwilio am gyllid yw un o\u2019r pethau sy\u2019n cymryd y rhan fwyaf o arian wrth redeg busnes. Gallwn ni helpu, fel syndicet, i liniaru hynny trwy naill ai gynnig arian ein hunain, neu roi\u2019r sylfaenydd mewn cysylltiad a\u0302 ffynonellau cyllido eraill."}, {"text_idx": "#000041", "text": "Helen: Rwy\u2019n gyfreithiwr ac roedd gen i fy musnes fy hun cyn imi ei werthu, felly dyna sut y dechreuais i fuddsoddi. Mae pobl sydd wedi bod yn Brif Weithredwyr cwmni\u0308au, yn arbenigwyr addysgol sydd wedi troi\u2019n Brif Weithredwyr, a rhai o\u2019r byd marchnata yn rhan o\u2019r grw\u0302p ACM. Mae\u2019n grw\u0302p eang iawn gyda sgiliau mewn llawer o wahanol sectorau hefyd. Felly mae hynny\u2019n ddefnyddiol oherwydd os nad ydych chi\u2019n adnabod sector, gallwch chi gael eich drysu gan y swydd, ond gallwch hefyd fynd lawr y trywydd anghywir ar o\u0302l cyffroi dros rywbeth nad ydych yn ei ddeall. Mae yna bob math o fewnwelediadau rydyn ni\u2019n eu cael gan bobl yn y ti\u0302m sydd a\u0302 gwell dealltwriaeth o sectorau na fi, er enghraifft."}, {"text_idx": "#000043", "text": "Helen: Dewch i siarad a\u0302 ni yn gynnar cyn ei gadael hi\u2019n rhy hwyr. Hyd yn oed os nad ydych yn barod i dderbyn buddsoddiad ar y pryd, o leiaf gallwn ddweud wrthych beth y byddwn yn chwilio amdano pan fyddwch yn barod. Does dim drwg mewn cael sgyrsiau cynnar. Os ydych chi\u2019n pendroni ynghylch eich cam nesaf, yna efallai y gallwn ni gael sgwrs. Peth arall rydw i bob amser yn ei ddweud yw bod angen i chi adnabod eich cynllun busnes yn dda iawn."}, {"text_idx": "#000044", "text": "Jill: Ac yn gallu ei egluro i eraill. Byddwch yn glir eich meddwl o ran yr hyn rydych chi am ei wneud, beth yw\u2019r angen, a pham y dylai fod yno. Mae\u2019n bosib iawn bod angen help i gyrraedd yno, ond byddwch yn glir ynghylch eich gweledigaeth."}, {"text_idx": "#000046", "text": "Helen: Y peth pwysicaf, a\u2019r mwyaf diddorol o bosib i\u2019w gyfleu i bobl, yw nad oes angen i chi fod yn hynod gyfoethog i fuddsoddi. Os ydych chi\u2019n rhan o syndicet fel ein un ni, mae gennych rym y grw\u0302p, sy\u2019n golygu y gallwn ni i gyd fuddsoddi symiau llai gyda\u2019n gilydd. Yr hyn rydyn ni ei eisiau yw bod menywod \u2018normal\u2019, sydd ddim yn hynod gyfoethog, yn cymryd rhan ac yn cefnogi menywod eraill. Dyna beth sy\u2019n wych am syndicadau, rydyn ni\u2019n gryfach gyda\u2019n gilydd."}, {"text_idx": "#000049", "text": "Helen: Rydym am i fenywod gael y cyfle i adeiladu busnes ac, os ydynt yn mwynhau, ei gadw i fynd. Neu gallan nhw \u2013 os ydyn nhw eisiau \u2013 ei werthu ac ymuno a\u0302 ni a gwneud yr hyn rydyn ni\u2019n ei wneud, sef cefnogi\u2019r genhedlaeth nesaf o fenywod i dyfu eu busnesau."}]